รูดปรื๊ด...ประหยัดภาษี ปีนี้มีแต่ได้กับได้ และได้!
ที่พิเศษยิ่งกว่าแค่โปรโมชัน คือ การเปิดให้ชำระค่าซื้อหน่วยลงทุนกองทุน LTF และ RMF ผ่านบัตรเครดิต เพื่อ &#8220;อำนวยความสะดวก&#8221; ให้กับนักลงทุน...
21 พ.ย. 2553

ที่พิเศษยิ่งกว่าแค่โปรโมชัน คือ การเปิดให้ชำระค่าซื้อหน่วยลงทุนกองทุน LTF และ RMF ผ่านบัตรเครดิต เพื่อ “อำนวยความสะดวก” ให้กับนักลงทุน... 
โดย...สวลี ตันกุลรัตน์
ยังคงอยู่ใน “เทศกาลลดหย่อนภาษี ปี 2553” เพราะหันไปทางไหนก็เริ่มมีคนมาถามหากองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) และถ้าไปร่วมงาน SET in the City 2010 ที่สยามพารากอน (ที่จะมีไปจนถึงวันอาทิตย์ที่ 21 พ.ย.นี้) จะเห็นประชาชนทะลักทลายไปเลือกซื้อกองทุนเพื่อประหยัดภาษี 
ก็จะไม่ให้เฮโลไปซื้อกองทุน (รวมทั้งผลิตภัณฑ์ทางการเงินอื่นๆ และประกันชีวิต) ได้อย่างไร เพราะปีนี้ต้องบอกว่า “มีแต่ได้กับได้” เพราะนอกจากจะได้สิทธิการลดหย่อนภาษีกันไปเต็มๆ แล้ว บริษัทหลักทรัพย์จัดการกองทุน (บลจ.) ยังจัด “โปรโมชัน” ให้จนจุใจ เพราะโปรโมชันกลายเป็น “เรื่องธรรมชาติ” ไปแล้วสำหรับนักลงทุน
แต่ไม่ว่าจะลด จะแลก จะแจก หรือจะแถม ก็ไม่มี บลจ.ไหนให้โปรโมชันที่มีมูลค่าเกิน 2% ของมูลค่าเงินลงทุน เพราะเป็นกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
แต่ที่พิเศษยิ่งกว่าแค่โปรโมชัน คือ การเปิดให้ชำระค่าซื้อหน่วยลงทุนกองทุน LTF และ RMF ผ่านบัตรเครดิต เพื่อ “อำนวยความสะดวก” ให้กับนักลงทุน 
โดยมากถ้าซื้อกองทุนกับ บลจ.ในเครือธนาคารอะไร ก็ต้องใช้บัตรของเครือนั้นในการรูดซื้อกองทุน เช่น ซื้อกองทุน บลจ.กสิกรไทย ก็ต้องบัตรเครดิตธนาคารกสิกรไทย หรือซื้อกองทุน บลจ.ไทยพาณิชย์ ก็ต้องเป็นบัตรเครดิตธนาคารไทยพาณิชย์ หรือถ้าเป็น บลจ.บัวหลวง ก็ต้องพกบัตรเครดิตธนาคารกรุงเทพไปรูดซื้อ หรือจะเป็น บลจ.ธนชาต ก็ยังใช้บัตรเครดิตธนาคารนครหลวงไทยได้ เพราะเขาเครือเดียวกันแต่มี บลจ.บางแห่งที่เปิดโอกาสให้ใช้บัตรเครดิตหลายๆ ยี่ห้อมารูดซื้อกองทุนได้ เช่น บลจ.เอ็มเอฟซี ที่เปิดให้ใช้บัตรเครดิตซิตี้แบงก์ กับบัตรเครดิตธนาคารกสิกรไทย ขณะที่ บลจ.กรุงไทย ที่แม้จะอยู่ในเครือธนาคารกรุงไทย แต่นอกจากชำระผ่านบัตรเครดิตเคทีซีแล้ว ยังสามารถชำระด้วยบัตรเครดิตซิตี้แบงก์ บัตรเครดิตสแตนดาร์ดชาร์เตอร์ด (ไทย) บัตรเครดิตกรุงศรี เซ็นทรัลการ์ด และโรบินสัน วีซ่า แต่ชำระได้เฉพาะการซื้อกองทุน LTF เท่านั้น
เมื่อ บลจ.เขานำเสนอมาแล้ว นักลงทุนที่ “รูดปรื๊ด” กันเป็นงานอดิเรกอยู่แล้วก็อย่าปล่อยโอกาสดีๆ แบบนี้หลุดไป 
รูดปุ๊บ ได้คะแนนปั๊บ 
สำหรับ “คนล่าแต้ม” นักสะสมคะแนนจากการใช้บัตรเครดิตไม่ต้องพูดพร่ำทำเพลง เพราะรู้กันอยู่แล้วว่าทุกยอดการใช้จ่ายผ่านบัตรเครดิตจะได้รับคะแนนสะสม แต่จะได้มากหรือได้น้อยขึ้นอยู่กับข้อกำหนดของบัตรเครดิตแต่ละประเภทและแต่ละยี่ห้อ ซึ่งโดยทั่วๆ ไปจะกำหนดไว้ที่ทุกๆ 20-25 บาท จะได้รับคะแนนสะสม 1 คะแนน 




ตัวอย่างเช่น บัตรเครดิตของบริษัท บัตรกรุงไทย หรือเคทีซี บัตรเครดิตกสิกรไทย และบัตรเครดิตซิตี้แบงก์ ทุกๆ 25 บาท จะได้ 1 คะแนน แต่ถ้าใช้บัตรยูโอบี วีซ่า ทุกๆ 20 บาท จะได้รับ 1 คะแนน แต่ถ้าเป็นบัตรเครดิตของธนาคารสแตนดาร์ดชาร์เตอร์ด (ไทย) ที่รูดซื้อกองทุนของ บลจ.กรุงไทย จะเป็นทุกๆ 50 บาท ได้ 1 คะแนน
และคะแนนสะสมจากการใช้บัตรเครดิตก็สามารถนำไปแลกเป็นไมล์สะสม รอยัล ออร์คิด พลัส ของการบินไทย ซึ่งคุณสมบัติแบบนี้เองที่ทำให้ บลจ.กสิกรไทย นำมาใช้เป็น “กลยุทธ์การตลาด” ใช้โปรโมตการซื้อกองทุน LTF และ RMF ด้วยบัตรเครดิตกสิกรไทยว่า สามารถ “บินฟรีไกลถึงญี่ปุ่น” แบบไม่ต้องลุ้น เพราะจะได้รับคะแนนสะสมสูงสุด 5.3 หมื่นคะแนน เพื่อนำไปแลกรับสิทธิ “บินฟรี”
แต่ไม่ใช่เห็นแค่คำโฆษณาแค่นี้แล้วก็ตาโต เพราะอย่าลืมสังเกต “ดอกจัน” ตัวเล็กๆ ที่บอกเงื่อนไขเอาไว้ว่า คะแนนสะสมสูงสุด 5.3 หมื่นคะแนนที่ว่านี้จะได้มาจากการลงทุนในกองทุน LTF และ RMF แบบเต็มเพดานทั้งสองประเภท หรือเป็นเงิน 1 ล้านบาท และได้รับ 4 หมื่นคะแนน (25 บาท = 1 คะแนน) บวกกับคะแนนพิเศษอีก 5,000 คะแนน รวมเป็น 4.5 หมื่นคะแนน ซึ่งยังไม่มากพอที่จะได้ “บินฟรีไกลถึงญี่ปุ่น”
ต้องไปซื้อประกันชีวิต โดยจ่ายเบี้ยประกันอีก 2 แสนบาท ถึงจะได้รับเพิ่มอีก 8,000 คะแนน รวมเป็น 5.3 หมื่นคะแนน จากเงินลงทุนและซื้อประกันชีวิตรวม 1.2 ล้านบาท พอดิบพอดี 
นอกจากนี้ บัตรเครดิตบางยี่ห้อก็งดที่จะให้คะแนนสะสมสำหรับการซื้อหน่วยลงทุน เช่น ใช้บัตรเครดิตกสิกรไทย ที่ บลจ.เอ็มเอฟซี จะไม่ได้คะแนนสะสม แต่ถ้าเป็นบัตรเครดิตซิตี้แบงก์ ยังได้คะแนนตามปกติ 
รวมทั้งบัตรเครดิตเคทีซีที่รูดซื้อกองทุนที่ บลจ.กรุงไทย ก็แจ้งเอาไว้ว่า “สงวนสิทธิงดมอบคะแนนสะสม Forever Rewards สำหรับบัตรเครดิตวีซ่า/มาสเตอร์การ์ดทุกประเภท งดมอบไมล์สะสมสำหรับบัตรเครดิต KTF Royal Plus ทุกประเภท รวมทั้งงดคืนกลับเข้าบัญชีสำหรับบัตรเครดิต KTC Cash Back และ KTC Senior ทุกประเภท” 
หรือถ้าอยากเป็นเจ้าของ “มินิ คูเปอร์ วัน” แบบไม่ต้องควักกระเป๋า โดยการซื้อกองทุนของ บลจ.ไทยพาณิชย์ ด้วยบัตรเครดิตธนาคารไทยพาณิชย์ ก็ไม่ใช่เดินดุ่มๆ สุ่มสี่สุ่มห้าเข้าไปรูดปรื๊ดจนหมดวงเงิน เพราะเงื่อนไขการได้สิทธิลุ้นรางวัลต้องเป็น “บัตรเครดิตแพลทินัม” เท่านั้น บัตรชนิดอื่นๆ หมดสิทธิ
เพราะฉะนั้น อย่าลืมอ่านเงื่อนไขต่างๆ ให้ถ้วนถี่ก่อนที่จะจรดปากกาเซ็นชื่อลงในเซลส์สลิป เพราะบางทีของบางอย่างอาจจะไม่ได้อย่างที่หวังก็เป็นได้
ลงทุนก่อน ผ่อนทีหลัง!!!
ไม่ได้มีแต่ “ใช้ก่อนผ่อนทีหลัง” เพราะการลงทุนก็มีให้ “ลงทุนก่อนผ่อนทีหลัง” กับเขาเหมือนกัน โดยมีอยู่ 3 บลจ. จากบัตรเครดิต 2 ยี่ห้อ คือ บลจ.กสิกรไทย ด้วยบัตรเครดิตกสิกรไทย ผ่อนชำระได้ 3 หรือ 5 เดือน แต่หากเป็นบัตรเครดิตกรุงศรี จะเลือกระยะเวลาผ่อนได้ตั้งแต่ 3, 4, 6 หรือ 10 เดือน สำหรับ บลจ.อยุธยา และ บลจ.กรุงไทย ในอัตราดอกเบี้ย 0.69% ต่อเดือนเท่ากัน
สำหรับการผ่อนจ่ายค่าหน่วยลงทุนของ บลจ.กรุงไทย ด้วยบัตรเครดิตกรุงศรี ที่จะได้ดอกเบี้ย 0.69% ต่อเดือน จะต้องเป็นยอดผ่อนชำระตั้งแต่ 8 หมื่นบาทขึ้นไป ขณะที่ บลจ.อยุธยา กำหนดยอดซื้อและยอดที่จะผ่อนชำระไว้ขั้นต่ำ 1 หมื่นบาท 
ลองมาคำนวณเล่นๆ กันสักหน่อยว่า หากเราลงทุน 1 แสนบาท แล้วเลือกผ่อนชำระ 10 เดือน อัตราดอกเบี้ย 0.69% ต่อเดือน จะต้องผ่อนชำระเดือนละ 10,690 บาท รวมเป็นเงิน 106,900 บาท หรือต้องจ่ายดอกเบี้ย 6,900 บาท 
ทีนี้ก็ต้องหันกลับมาถามว่าดอกเบี้ยที่เสียไปคุ้มค่าหรือไม่เมื่อเทียบกับภาษีที่ประหยัดได้ ซึ่งเป็นเรื่องที่แต่ละคนต้องชั่งน้ำหนักกันเอาเอง เช่น ถ้าเสียภาษีในอัตรา 20% การลงทุน 1 แสนบาท ก็ช่วยลดหย่อนภาษีไป 2 หมื่นบาท แล้วพอใจกับส่วนต่างที่ได้รับหลังหักภาษีหรือไม่
แต่สำหรับคนที่ไม่คิดจะผ่อนชำระจะได้รับความคุ้มค่าจากการใช้บัตรเครดิตซื้อกองทุนไปเต็มๆ โดยเฉพาะคนที่เล็งเอาไว้แล้วว่าจะนำเงินโบนัสปลายปีมาลงทุนก็ยิ่งคุ้มค่ามากขึ้นไปอีก เพราะโดยปกติบัตรเครดิตจะมีระยะเวลาปลอดดอกเบี้ย 45-55 วัน และถ้านับจากวันนี้ไปจนถึงปลายปีก็ไม่ต้องเสียดอกเบี้ยสักบาท
และไม่ได้มีแต่นักลงทุนอย่างเราเท่านั้นที่ “ได้” เพราะงานนี้มีแต่คน “ได้” บลจ.ก็ได้เม็ดเงินลงทุนเข้ามาเป็นกอบเป็นกำ และผู้ออกบัตรเครดิตก็ได้ยอดเงินใช้จ่ายผ่านบัตร เพราะฉะนั้นงานนี้มีแต่ได้กับได้ และได้จริงๆ